Izvor: REUTERS/Robert Pratta Livepic

Krivica nije u Hrvatima, već u navijačima iz "uvoza".

Tiražna hrvatska "Slobodna Dalmacija" je krivca za incidente na meču Hrvaske protiv Češke pronašla u saboterima sa strane, koji su angažovani iz Srbije i Bosne i Hercegovine kako bi napakostili Modriću i drugovima!?

Bizarna teorija objašnjena je činjenicom da se nekolicina navijača u crveno-belim dresovima sukobila sa vinovnicima incidenta, što je po izveštaču ovog lista bilo dovoljno da se zaključi kako ta grupica ne navija za "vatrene".

“Da bi se zaista moglo raditi o "uvoznim" huliganima, daje se naslutiti i po reakciji hrvatskih navijača, koji su se u jednom trenutku, nakon bacanja baklji, fizički sukobili sa izazivačima nereda - kaže se u članku punom nagađanja i pretencioznih zaključaka.

Ono što je i tri dana posle utakmice koja je imala neslavan završetak, za Hrvate i navijački i rezultatski, jasno je da je obezbeđenje na stadionu "Žofri Gišar" potpuno zatajilo.

“Ma kakve bombe i petarde, mogli smo bez muke uneti i bestrzajni top - izjavio je za "Jutarnji" jedan od navijača i na taj način pojasnio do koje mere je huliganima bio otvoren put ka ostvarenju želje zvane, prekid utakmice.

Da podsetimo, UEFA je odmah posle utakmice započela istragu protiv FS Hrvatske i imajući u vidu neke ranije grehe trebalo bi očekivati oštru kaznu za "vatrene".